钦定古今图书集成/明伦汇编/官常典/第534卷 > 吴复
## 钦定古今图书集成/明伦汇编/官常典/第534卷 > 吴复

按《明外史》本传：“复字伯起，合肥人。元末，集众保乡里，
归太祖于濠，从克泗、滁、和、采石、太平，累官万户。从破
蛮子海牙、陈兆先，迁管军总管。从徐达攻镇江，斩元
平章定定，下丹阳、金坛，克常州，进统军元帅。徇江阴、
无锡，还守常州。张士诚兵奄至，力战败之。追奔至长
兴，又败之于高桥、于太湖，于忠节门、于长兴，士诚夺”
气。从援安丰，从征陈理。从徐达克庐州，下汉、沔、荆诸
郡县。授镇武卫指挥同知，守沔阳。从常遇春下襄阳。
别将破安陆，擒元同佥任亮，遂守之，克汝州、鲁山。洪
武元年授怀远将军，安陆卫指挥使。凡郧、均、房、竹诸
山寨之不附者，悉平之。三年从大军征陕西，败扩廓，
擒李、区二平章。又败扩廓于秦州。征土番，克河州，援
汉中，拔南郑。明年从傅友德平蜀。又明年从邓愈平
九溪、辰州诸蛮，克四十八洞，还守安陆。七年进大都
督府佥事，巡北平还，授世袭指挥使。十一年从沐英
再征西番，擒三副使，得纳邻哈七站之地。论功，封安
陆侯，食禄二千石。十四年从傅友德征云南，克普定，
城水西。充总兵官剿捕诸蛮，遂由关索岭开箐道，取
广西。十六年克墨定苗，至吉剌堡，筑安庄、新城，平七
百房诸寨，斩获万计。转饷盘江，金疮发，遂卒。追封黔
国公，谥“威毅”，列祀功臣庙，加禄五百石，予世券。复临
阵奋发，冲犯矢石，体无完肤。平居恂恂，口不言征伐
事。子杰嗣侯。